Palárikovo

Palárikovo (do 1948 Slovenský Meder) je obec na Slovensku v okrese Nové Zámky.

Polohopis 
Obec Palárikovo, pôvodným názvom Slovenský Meder leží na juhozápadnom Slovensku, v Podunajskej nížine, 13 km od okresného sídla Nové Zámky a 8 km od Šurian. Kataster obce s rozlohou 5 129 ha má rovinatý charakter, s priemernou nadmorskou výškou 113 m. n. m.

Časti obce 
K obci patria miestne časti - Čiky, Ľudovítov, Jur, Žofia a Drahy.

Jur 
Jur je časť obce Palárikovo v Nitrianskom kraji a v okrese Nové Zámky. Skladá sa z dvoch častí – z Horného a Dolného Juru.

Prírodné podienky 
V Palárikove evidujú 3 bocianie hniezda.

Názov 
Od 1. augusta 1948 nesie obec meno významného slovenského dramatika a publicistu Jána Palárika.

Vývin názvu obce
 1248 –  Meger
 1690 – 1730 Nové Kounice
 1773, 1786 - Megyer
 1808 - Tót-Megyer
 1863 - 1913, 1938–1945 - Tótmegyer
 1920 –  Slovenský Meder
 1945 – 1948 - Slovenský Meder, Tót-Megyer
 1948 – Palárikovo

Symboly obce 
Erb obce schválila Heraldická komisia MV SR. Obecné zastupiteľstvo schválilo predložený návrh symbolov obce Palárikovo: erb, vlajka a obecná pečať, ako ich navrhol PhDr. Ladislav Vrteľ, tajomník HK MV SR (dňa 7. septembra 1995).
Erb obce má vlastnú kompozíciu. Zobrazené sú v ňom tri bažanty, čo v heraldickej reči znamená množstvo. Erb obce má túto podobu: v modrom štíte tri zlaté bažanty so strieborným zbrojom (2:1). 
Pečať obce je okrúhla, uprostred s obecným symbolom a kruhopisom OBEC PALÁRIKOVO. Pečať má priemer 35 mm.

Vlajka obce Palárikovo pozostáva zo siedmich pozdĺžnych pruhov vo farbách: modrej: (2/9), žltej (1/9), bielej (1/9), žltej (1/9), bielej (1/9), žltej (1/9) a modrej (2/9). Vlajka má pomer strán 2:3 a je ukončená troma cípmi, t. j. dvoma zástrihmi, siahajúcimi do tretiny listu vlajky.

Obyvateľstvo 
Obyvateľstvo obce Palárikovo tvoria obyvatelia slovenskej národnosti. Napriek tomu, že v okolitých obciach prevláda obyvateľstvo maďarskej národnosti, v Palárikove vždy prevládali Slováci ( aj v časoch Uhorska ). Po náboženskej stránke obyvatelia Palárikova sú prevažne rímsko-katolíci.

Etnické zloženie obyvateľstva Slováci - 96,70 %Maďari - 2,13 %Česi - 0,69 %Ukrajinci - 0,04 %Nemci - 0,02 %a iníNáboženské zloženie obyvateľstvarímsko-katolíci - 85,89 %bez vyznania - 9,57 %evanjelici - 1,45 %pravoslávni - 0,11 %gréko-katolíci - 0,07 %a iní

Kultúra a zaujímavosti

Pamiatky 
 Rímskokatolícky kostol sv. Jána Nepomuckého, trojloďová baroková stavba s polkruhovým ukončením presbytéria a predstavanou vežou, z roku 1745. Stavebníkom a patrónom kostola bol uhorský poľný maršal a gróf Sándor Károlyi z Nágykárolyi (1669–1743) a jeho potomkovia. Úpravami prešiel v 19. a 20. storočí, keď boli pristavané bočné lode. Stredná loď má pruské klenby, bočné lode sú plochostropé. Nachádza sa tu dvojetážový barokový hlavný oltár sv. Jána Nepomuckého z polovice 18. storočia a rokoková krstiteľnica z rovnakého obdobia. Fasády kostola sú členené zdvojenými lizénami a segmentovo ukončenými oknami s nadokennými rímsami s klenákmi. Priečelie so stredným rizalitom je lemované zdvojenými pilastrami a párom ník a ukončené volútovým štítom s dekoratívnymi vázami. Veža je členená pilastrami a ukončená korunnou rímsou s terčíkom s hodinami a barokovou helmicou. Nad portálom je barokový erb Károlyovcov.

 Kaštieľ Károlyovcov, dvojpodlažná trojtraktová pôvodne baroková stavba na pôdoryse písmena U z obdobia medzi rokmi 1725 - 1765, bol postavený na mieste staršieho sídla Kaunitzovcov. Klasicistickými úpravami prešiel v roku 1866 podľa projektu architekta Mikuláša Ybla. V roku 1946 bol upravený na kancelárie štátnych lesov. V parteri sú prusé klenby, poschodie je plochostropé. Nachádza sa tu aj reprezentačná sála. Fasádam kaštieľa dominuje sedemosový stredný rizalit s atikou a trojosovou nadstavbou ukončenou trojuholníkovým štítom s tympanónom. Pred rizalit je predstavaný trojosový stĺpový portikus s balkónom, nad ktorým je umiestnený erb Károlyovcov. Fasády sú členené kordónovými rímsami, okná majú jednoduché šambrány. Bočné krídla sú jednopodlažné. Okolo kaštieľa sa nachádza rozsiahly krajinársky park.  

 Vodárenská veža, technická pamiatka v štýle neorenesancie z roku 1869. Úpravami prešla v roku 1900 a v druhej polovici 20. storočia. Veža je obložená dreveným doskovaním s dekoratívnymi vyrezávanými bordúrami. V súčasnosti slúži ako rozhľadňa.

 Panská sýpka, trojpodlažná trojtraktová historizujúca stavba na pôdoryse obdĺžnika zo 60. rokov 19. storočia. Fasády sýpky sú členené priebežnými lizénami.

Doprava 
Je zabezpečená dvoma železničnými stanicami (Palárikovo a Ľudovítov) na trati Štúrovo - Bratislava. Keďže železničné stanice sú pomerne vzdialené od väčšej časti obce, je doprava na samotné stanice problematická.

Šport 
Obec Palárikovo má amatérske futbalové mužstvo. OTJ Palárikovo hrá v súčasnosti v VII. lige ObFZ Nové Zámky organizovanej Západoslovenským futbalovým zväzom.

Osobnosti obce

Rodáci 
 Alexander Mach (* 1902 – † 1980), ľudácky politik a novinár
 Štefan Kiripolský (* 1914 – † 1992), pracovník viedenskej pobočky Rádia Slobodná Európa, v roku 1954 sovietskymi vojskami (pravdepodobne v spolupráci s česko-slovenskou Štátnou bezpečnosťou) unesený do Česko-Slovenska, kde bol odsúdený na doživotie
 Karol Strmeň, vlastným menom Karol Bekéni (* 1921 – † 1994), predstaviteľ zahraničného exilu katolíckej moderny, básnik, prekladateľ, novinár, pedagóg, literárny kritik a vysokoškolský profesor.
 Alexander Gerič (* 1920 – † 1944), pilot Slovenských vzdušných zbraní v druhej svetovej vojne a letecké eso
 Ondrej Samuel (* 1931 - † 2002) - paleontológ
 Štefan Šafárik (* 1942), herec Divadlo Jozefa Gregora Tajovského vo Zvolene

Partnerské mestá 
   Zubří, Česko

Referencie

Externé odkazy 
 Oficiálna stránka obce

 
Obce okresu Nové Zámky